|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2025. június 18 - ai**

**rendes ülésére**

**Tárgy:** Döntés a 2025-2026. nevelési évben indítható óvodai csoportok számának meghatározásáról

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A nemzeti köznevelésről szóló 2011. évi CXC. törvény (a továbbiakban: Nkt.) 8. §-a határozza meg az óvodakötelezettséggel kapcsolatos rendelkezéseket, melyek a következők*:*

*„(1) Az óvoda a gyermek hároméves korától a tankötelezettség kezdetéig nevelő intézmény, amely a gyermeket fokozatosan, de különösen az utolsó évében az iskolai nevelés-oktatásra készíti fel. Az óvoda felveheti azt a gyermeket is, aki a harmadik életévét a felvételétől számított fél éven belül betölti, feltéve, hogy minden, a fővárosi kerületben lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.*

*(2)* ***A gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt.*** *A szülő – tárgyév április 15. napjáig benyújtott – kérelme alapján a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, különös méltánylást érdemlő esetben, – ha a szülő a gyermek negyedik életévének betöltését megelőzően már kérelmezte, úgy újabb – kérelem alapján annak az évnek az augusztus 31. napjáig, amelyben a gyermek az ötödik életévét betölti a felmentést engedélyező szerv felmentheti a gyermeket az óvodai foglalkozáson való részvétel alól, ha a gyermek családi körülményei, sajátos helyzete indokolja. …*

*…”*

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (a továbbiakban: Rendelet) 20.§ (2) bekezdése szerint

„(2) *A szülő – a bölcsődei ellátásban részesülő gyermek kivételével – az óvodai nevelésben történő részvételre jogszabály alapján kötelezett gyermekét köteles beíratni a települési önkormányzat vagy a fenntartó által közzétett közleményben vagy hirdetményben meghatározott időpontban, vagy az óvodalátogatási kötelezettség alól felmentését kérni. …”*

A fenti rendelkezéseket figyelembe véve a 2025/2026. nevelési évre be kell íratni óvodába azt a gyermeket, aki a 3. életévét 2025. augusztus 31. napjáig betölti, illetve akik számára az óvodai nevelésben való részvétel alóli felmentés időtartama lejárt.

Budapest Főváros VII. kerület Erzsébetváros Önkormányzatának Képviselő-testülete az 59/2025. (II.19.) határozatával *(1. melléklet)* a 2025/2026. nevelési évre vonatkozó óvodai beiratkozás időpontját 2025. április 28-30. napja közötti időszakban határozta meg.

Az Oktatási Hivatalról szóló 121/2013. (IV. 26.) Korm. rendelet 15/F. §-a értelmében *„A Hivatal vezeti az óvodai nevelésben részvételre kötelezettek és a tankötelesek nyilvántartását.”*

Az Nkt. 45. § (8) bekezdése alapján „*A hivatal gondoskodik az óvodai nevelésben részvételre kötelezettek és a tankötelesek nyilvántartásáról, a nyilvántartásból adatot közöl a területileg illetékes kötelező felvételt biztosító óvodák, iskolák fenntartói számára. A felmentést engedélyező szerv hivatalból, valamint a hivatal jelzése alapján elrendeli és felügyeli az óvodába járási kötelezettség és a tankötelezettség teljesítését.”*

A nyilvántartásban szereplő adatok közül Önkormányzatunk kizárólag azoknak a gyermekeknek az adatait ismerheti meg, akik kerületünkben állandó lakóhellyel vagy bejelentett tartózkodási hellyel rendelkeznek.

Az Oktatási Hivatal ( a továbbiakban: Hivatal) által vezetett nyilvántartásból lekért adatok alapján az Önkormányzat közigazgatási területén élő óvodaköteles gyermekek száma a következőképpen alakul:

* Az óvodakötelezettségüket jelenleg nem teljesítő óvodaköteles gyermekek száma mindösszesen **266 fő**. **Ebből a létszámból 204 fő azon gyermekeknek a száma, akik 2025. szeptember 1-jétől óvodakötelesek,** továbbá **66 fő** azoknak a gyermekeknek a száma, akiket a szülők nem írattak be egyetlen köznevelési intézménybe sem. Őket a Hivatal köteles keresni.
* Az óvodakötelezettségüket jogszabály alapján későbbi időpontban megkezdő, halasztó, illetve külföldön teljesítő gyermekek létszáma: 49 fő.

**Az Nkt. 83.§ (2) bekezdés d) pontja értelmében a fenntartó határozza meg az adott nevelési évben indítható óvodai csoportok számát.**

Az óvodai felvételi eljárást követően az igazgatók megküldték a fenntartó részére a 2025/2026. nevelési évben indítható csoportszám meghatározásához szükséges adatokat, mely összesítetten az előterjesztés *2. mellékletében* olvasható.

Az Nkt. 47. § (7) bekezdése értelmében az enyhe értelmi fogyatékos, beszédfogyatékos vagy pszichés fejlődési zavarral küzdő sajátos nevelési igényű tanulót **két gyermekként**, a mozgásszervi, érzékszervi (látási, hallási), középsúlyos értelmi fogyatékos, autizmus spektrum zavarral küzdő vagy halmozottan fogyatékos gyermeket, tanulót **három gyermekként kell figyelembe venni az óvodai csoport** **létszámának számításánál**, ha nevelés-oktatásuk a többi gyermekkel, tanulóval együtt történik.

A továbbiakban ahol **számított létszám kerül megjelölésre**, ott a fenti jogszabály szerinti rendelkezés figyelembevételre került.

A táblázat adatai és értelmezése a következő:

Az Önkormányzat fenntartásában működő óvodák Alapító Okirataiban foglalt maximálisan felvehető gyermeklétszám összesen: 1002 fő.

2024/2025. nevelési évben az Önkormányzat által fenntartott 7 óvodát tekintve összesen 746 fő gyermek vette igénybe az óvodai ellátást.

A 2025/2026. nevelési évtől tankötelezettségüket megkezdő gyerekek létszáma 162 fő, az óvodában maradó gyermekek száma ténylegesen: 584 fő, számított létszámuk 638 fő.

Az idei év felvételi eljárása során felvételt nyert: 194 fő. A felvett gyermekek közül 89 fő körzetes, 105 fő körzeten kívüli (jellemzően kerületen kívüli) gyermek.

Előjegyzésbe vett gyermek nem volt, átirányított: 22 fő. Az átirányított gyermekek esetében fontos megjegyezni, az igazgatók tájékoztatása szerint számos család több kerületi óvodába is jelentkezett, sok esetben rangsor és indok megjelöléssel. Az átirányított gyermekek valamely kerületi óvodában kerültek elhelyezésre, a szülői kérés figyelembevételével.

Elutasított gyermek: 3 fő. Az elutasítás okai: beiratkozás utáni másik kerületi intézménybe történt felvétel, az életkor és a homogén csoport telítettsége okán bekövetkezett férőhelyhiány volt.

A felvételi eljárást követően a jelenlegi adatok szerint a 2025/2026. nevelési évtől kezdődően összesen 778 fő gyermek óvodai felvétele biztosított, a számított létszám: 846 fő.

Az óvodákban fennmaradó betöltetlen férőhelyek száma a számított létszámadatokat figyelembe véve jelenlegösszesen: 156 férőhely.

**Az Nkt. 4. számú melléklete az osztály- és csoportlétszámot óvoda esetében minimum 13, maximum 25, átlag 20 főben határozza meg.**

**A rendelkezésre álló adatok alapján a 2025/2026. nevelési évben az óvodai csoportok átlaglétszáma 15-22 fő körül mozog, ami minden óvoda esetében megfelel az Nkt. 4. sz. mellékletében foglalt osztály- és csoportlétszámoknak, szemben a korábbi évek adataival.** 2023. évben az Erzsébetvárosi Csicsergő Óvoda és az Erzsébetvárosi Nefelejcs Óvoda esetében is egy-egy, 2024. évben szintén az Erzsébetvárosi Nefelejcs Óvoda esetében az elégséges gyermeklétszám hiánya miatt egy óvodai csoport elindítására nem volt lehetőség.

**A jelenlegi létszámadatokat figyelembe véve valamennyi óvodában valamennyi csoport elindítható lenne, ám az Erzsébetvárosi Nefelejcs Óvoda** (1073 Budapest, Nefelejcs u. 62.) évek óta kevesebb csoporttal és kevesebb pedagógussal működik. Igazgató asszony tájékoztatása alapján a csoport elindításához szükséges gyermeklétszám ugyan megvan, ám szakmai személyzettel (óvónők és dajka) nem rendelkezik. Fentiekre tekintettel az Erzsébetvárosi Nefelejcs Óvodában működő 7 óvodai csoportból 1 óvodai csoport szüneteltetése szükséges.

A létszámok alapján a 2025/2026. nevelési évben 45 óvodai csoport helyett 44 csoportban biztosítható a gyermekek ellátása, ezért javaslom a 2025/2026. nevelési évben indítható óvodai csoportok számának meghatározását az alábbiak szerint:

1. Az Erzsébetvárosi Bóbita Óvodában a 2025/2026. nevelési évben 5 óvodai csoport indítása.

2. Az Erzsébetvárosi Brunszvik Teréz Óvodában a 2025/2026. nevelési évben 4 óvodai csoport indítása.

3. Az Erzsébetvárosi Csicsergő Óvodában a 2025/2026. nevelési évben 8 óvodai csoport indítása.

4. Az Erzsébetvárosi Dob Óvodában a 2025/2026. nevelési évben 5 óvodai csoport indítása.

5. Az Erzsébetvárosi Kópévár Óvodában a 2025/2026. nevelési évben 8 óvodai csoport indítása.

6. Az Erzsébetvárosi Magonc Óvodában a 2025/2026. nevelési évben 8 óvodai csoport indítása.

7. Az Erzsébetvárosi Nefelejcs Óvodában a 2025/2026. nevelési évben 6 óvodai csoport indítása.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …../2025. (VI.18.) határozata a 2025-2026. nevelési évben indítható óvodai csoportok számának meghatározásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy:

1. az **Erzsébetvárosi Bóbita Óvodában** (1072 Budapest, Akácfa utca 32.) a 2025/2026. nevelési évben **5 óvodai csoport** indítását engedélyezi.

2. az **Erzsébetvárosi Brunszvik Teréz Óvodában** (1076 Budapest, Rózsák tere 6/7.) a 2025/2026. nevelési évben **4 óvodai csoport** indítását engedélyezi.

3. az **Erzsébetvárosi Csicsergő Óvodában** (1073 Budapest, Dob u. 102.) a 2025/2026. nevelési évben **8 óvodai csoport** indítását engedélyezi.

4.az **Erzsébetvárosi Dob Óvodában** (1077 Budapest, Dob utca 95.) a 2025/2026. nevelési évben **5 óvodai csoport** indítását engedélyezi.

5. az **Erzsébetvárosi Kópévár Óvodában** (1078 Budapest, Murányi u. 27.) a 2025/2026. nevelési évben **8 óvodai csoport** indítását engedélyezi.

6. az **Erzsébetvárosi Magonc Óvodában** (1071 Budapest, Városligeti fasor 39/41.) a 2025/2026. nevelési évben **8 óvodai csoport** indítását engedélyezi.

7. az **Erzsébetvárosi Nefelejcs Óvodában** (1071 Budapest, Nefelejcs utca 62.) a 2025/2026. nevelési évben **6 óvodai csoport** indítását engedélyezi.

**Felelős:** Niedermüller Péter polgármester

**Határidő:** 2025. június 18.

Budapest, 2025. május 30.

Niedermüller Péter

polgármester

**Mellékletek:**

1. melléklet: 59/2025. (II.19.) határozat

2. melléklet: összesített táblázat az óvodai felvételi adatokról