|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2025. június 18 - ai**

**rendes ülésére**

**Tárgy:**  Javaslat a helyi önazonosság védelméről szóló törvényjavaslattal kapcsolatos állásfoglalásra

**Készítette:**

Nagy Nóra

kabinetvezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Kormány nevében a miniszerelnök-helyettes T/11924. számon törvényjavaslatot nyújtott be az Országgyűlésnek a helyi önazonosság védelméről, amelynek elfogadása folyamatban van.

A törvénytervezet szerint „A tartózkodási hely szabad megválasztásához való jog gyakorlása nem járhat Magyarország helyi közösségei önazonossághoz való alapvető jogának sérelmével.” A helyi önazonossághoz való jog alaptörvényi szintre emelése révén a közösség meghatározhatja azt, hogy a településre kik települhetnek be, vagy azt, hogy a beköltözni szándékozók szert tehetnek-e a településen ingatlanra. Az az elképzelés, hogy a lakóhely szabad megválasztása veszélyeztetné valamely közösség önazonosságát, nemcsak oktalan feltételezés, hanem megteremti egyes csoportok, egyének diszkriminációjának, kirekesztésének a lehetőségét is.

Erzsébetváros történelmileg, kulturálisan, társadalmilag és vallásilag sokszínű kerület, amely tiszteletben tartja és ápolja az itt élő emberek sokféle kulturális örökségét, hagyományait, és nyitott az itt letelepedni és beilleszkedni vágyó emberek fogadására. Azt valljuk, hogy a kulturális, etnikai, vallási sokféleség, a nyitottság és a befogadás gazdagítja és erősíti a közösségeket.

Elutasítjuk a kormánynak azt a szándékát, hogy ilyen, a megkülönböztetés és kirekesztés lehetőségét megteremtő törvényekkel leplezze saját tehetetlenségét. Az agglomerációs települések válságát, a túlzsúfoltságot, a túlnépesedést nem rosszízű adminisztratív eszközökkel kell korlátozni, hanem infrastrukturális fejlesztésekkel, az utak és a kötöttpályás tömegközlekedési eszközök korszerűsítésével, bővítésével, a leamortizált és elégtelen kapacitású víz- és szennyvízhálózat felújításával, a lakhatási válság kezelésével kell megoldani. Ez a törvénytervezet alkalmatlan a felmerülő problémák rendezésére. Sokkal célszerűbb lenne visszadni az önkormányzatoknak az építéshatósági és felügyeleti jogot, hogy szabályozni tudják, mi épülhet egy adott településen.

Kérem a Tisztelt Képviselő-testületet az előterjesztés megtárgyalására, valamint a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2025. (VI.18.) határozata a helyi önazonosság védelméről szóló törvényjavaslat tárgyában**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy a helyi önazonosság védelméről szóló T/11924. számú törvényjavaslatban foglaltakat elutasítja, és elfogadása esetén az abban foglaltakat nem kívánja alkalmazni.

**Felelős**: Niedermüller Péter polgármester  
**Határidő**: 2025. június 18.

Budapest, 2025. június 2.

**Niedermüller Péter**

polgármester