|  |
| --- |
| **Budapest Főváros VII. kerület Erzsébetváros Önkormányzata**  **Tóth János jegyző** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2025. június 18 - ai**

**rendes ülésére**

**Tárgy:** Javaslat a főállású polgármester és az alpolgármesterek illetményének, költségtérítésének megállapítására 2025. július 1. napjától

**Készítette:**

dr. Mészáros-Rajczi Andrea

aljegyző

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

A polgármester és az alpolgármester illetményének, tiszteletdíjának megállapításáról a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 71. § és 80. § rendelkezik.

A közszolgálati tisztviselőkről szóló 2011. évi CXCIX. törvény (a továbbiakban: Kttv.) 225/A. § (1) bekezdése alapján a polgármester tekintetében a képviselő-testület gyakorolja a munkáltatói jogokat. A Kttv. 225/K. §-a szerint, ha a Kttv. eltérően nem rendelkezik, a polgármesteren az alpolgármestert, a vármegyei közgyűlés elnökét, alelnökét, a főpolgármestert, a főpolgármester-helyettest is érteni kell.

Az Mötv. 2024. november 30-án hatályba lépett módosítása folytán a főállású polgármester illetménye 2024. október 1. napjától, illetve az alpolgármesterek esetében a megválasztásuk napjától visszamenőlegesen módosult a Képviselő-testület 312/2024. (XII.11.) és 315/2024. (XII.11.) határozatai alapján (előterjesztés 1. melléklete).

Az Mötv. 71. § (4a) bekezdése az alábbiak szerint rendelkezik:

*(4a) A főpolgármester, a megyei jogú város polgármestere, a fővárosi kerületi önkormányzat polgármestere, a vármegyei önkormányzat közgyűlésének elnöke, a polgármester (e szakasz alkalmazásában a továbbiakban együtt: polgármester) illetményének számításánál a tárgyévet megelőző évnek a január első napjától december utolsó napjáig tartó időszakára vonatkozó, a legalább 5 főt foglalkoztató vállalkozásoknál, a költségvetési intézményeknél és a foglalkoztatás szempontjából jelentős nonprofit szervezeteknél teljes munkaidőben alkalmazásban állók bruttó átlagkeresetére vonatkozó a Központi Statisztikai Hivatal által meghatározott nemzetgazdasági rendszeres bruttó átlagkeresetet kell alapul venni. A nemzetgazdasági átlagkereset alapján számított illetményre a polgármester a tárgyév július 1-jétől jogosult.”*

Hivatkozott rendelekezés okán szükséges felülvizsgálni mind a polgármester, mind az alpolgármesterek illetményét.

A Központi Statisztikai Hivatal által a 2024. év január-december közti időszakra vonatkozóan, a legalább 5 főt foglalkoztató vállalkozásoknál, a költségvetési intézményeknél és a foglalkoztatás szempontjából jelentős nonprofit szervezeteknél  teljes munkaidőben alkalmazásban állók esetében meghatározott havi bruttó átlagkereset 667.365,- forint (előterjesztés 2. melléklete).

Fentiek alapján a fővárosi kerületi önkormányzat főállású polgármestere 2025. július 1. napjától 3.003.143,- Ft illetményre jogosult. A Kttv. 131. § (1) bekezdésében foglaltakat (kerekítési szabály) figyelembe véve a főállású polgármester illetményét 2025. július 1. napjától 3.003.100,- Ft-ban kell megállapítani.

A korábbi szabályozással egyezően a Kttv. 141. §-a alapján a főállású polgármester idegennyelv-tudási pótlékra is jogosult.

A főállású alpolgármesterek tekintetében javaslom, hogy a Képviselő-testület az illetményüket 2025. július 1. napjától a polgármester illetményének 80 %-ában határozza meg, amely a fentiek alapján 2.402.480,-Ft. A Kttv. 131. § (1) bekezdésében foglaltakat (kerekítési szabály) figyelembe véve a főállású alpolgármesterek illetménye 2025. július 1. napjától 2.402.500,- Ft.

A korábbi szabályozással egyezően a Kttv. 141. §-a és 225/L. §-a értelmében a főállású alpolgármesterek idegennyelv-tudási pótlékra is jogosultak.

Az Mötv. 71. § (6) bekezdésében foglaltak alapján a főállású polgármester havonta az illetményének 15%-ában meghatározott összegű költségtérítésre jogosult, a főállású alpolgármester az Mötv. 80. § (3) bekezdése alapján havonta az illetményének 15 %-ában meghatározott összegű költségtérítésre jogosult, amelyet a Képviselő-testület korábbi határozataiban már megállapított (3. sz. melléklet).

Az illetmény összegének változására tekintettel a polgármester 2025. július 1. napjától havonta 450.465,-Ft, az alpolgármesterek havonta 360.375,-Ft összegű költségtérítésre jogosultak.

Kérem a Tisztelt Képviselő-testületet, hogy az előterjesztést megtárgyalni és az alábbi határozati javaslatokat elfogadni szíveskedjen.

**Határozati javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének …/2025. (VI.18.) határozata a főállású polgármester illetményéről**

Budapest Főváros VII. kerület Erzsébetváros Önkormányzatának Képviselő-testülete megállapítja, hogy

1. Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 71. § (2) bekezdése alapján a fővárosi kerületi önkormányzat főállású polgármestere megbízatásának időtartamára havonta a nemzetgazdasági átlagkereset négy és félszeresének megfelelő összegű illetményre jogosult, melynek összege a 71. § (4a) bekezdés alapján 2025. július 1. napjától havonta 3.003.100,- Ft.
2. a főállású polgármester a közszolgálati tisztviselőkről szóló 2011. évi CXCIX. törvény 141. § alapján idegennyelv-tudási pótlékra jogosult.
3. a főállású polgármester költségtérítése az Mötv. 71. § (6) bekezdése alapján a polgármesteri illetmény 15%-a, azaz havi 450.465,-Ft.

**Felelős:** Tóth János jegyző

**Határidő:** 2025. július 1.

**II.**

**Budapest Főváros VII. kerület Erzsébetváros Önkormányzata Képviselő-testületének …/2025. (VI.18.) határozata a főállású alpolgármesterek illetményéről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 80. § (1) bekezdése alapján a főállásban foglalkoztatott alpolgármesterek alapilletményét a polgármesteri illetmény 80%-ában állapítja meg, melynek összege a 71. § (4a) bekezdés és 79. § (2) bekezdés alapján 2025. július 1. napjától havonta 2.402.500,-Ft.
2. a főállású alpolgármesterek a közszolgálati tisztviselőkről szóló 2011. évi CXCIX. törvény 141. § alapján idegennyelv-tudási pótlékra jogosultak.
3. a főállású alpolgármesterek költségtérítése az Mötv. 80. § (3) bekezdése alapján az alpolgármesteri illetmény 15%-a, azaz havi 360.375,-Ft.

**Felelős:** Tóth János jegyző

**Határidő:** 2025. július 1.

Budapest, 2025. június 2.

**Tóth János**

jegyző

Előterjesztés mellékletei:

1. melléklet: 312/2024. (XII.11.) és 315/2024. (XII.11.) képviselő-testületi határozat
2. melléklet: KSH közlemény
3. melléklet: 313/2024. (XII.11.) és 316/2024. (XII.11.) képviselő-testületi határozat
4. melléklet: Alpolgármesterek megkeresése