|  |
| --- |
| **Budapest Főváros VII. kerület Erzsébetváros Önkormányzata**  **FIDESZ-KDNP frakció** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2025. június 18 - ai**

**rendes ülésére**

**Tárgy:**  Javaslat a lakossági parkolás kizárólagossá tételére építkezéssel érintett utcákban

**Készítette:**

Benedek Zsolt

frakcióvezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Erzsébetváros több pontján zajlanak különféle építkezések – legyen szó közterületi beruházásról, társasházi felújításról, magáningatlanon zajló bontásról vagy állami/közműcég által végzett munkálatokról. Ezek rendszerint nemcsak a munkaterületet, hanem a teljes utca parkolókapacitását érintik: konténerek, gépek, rakodás, lezárás, forgalomterelés stb.

A jelenlegi gyakorlat alapján semmilyen garancia nincs arra, hogy a fennmaradó – egyébként is szűkös – közterületi parkolóhelyeket a környéken lakók használhatják. Azokat sokszor kivitelezők, idegen rendszámú autók vagy akár magánvállalkozások foglalják el, még akkor is, ha a helyi lakos a saját lakóhelye előtt nem tud megállni.

Ezért javasoljuk, hogy minden olyan esetben, amikor bármilyen építkezés miatt egy utca parkolókapacitása csökken, az Önkormányzat biztosítsa, hogy a fennmaradó, vagy ahhoz legközelebb eső parkolóhelyeket ideiglenesen kizárólag az ott lakók használhassák.

Kérem a Tisztelt Képviselő-testületet az előterjesztés megtárgyalására, és a határozati javaslat elfogadására.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének .../2025. (VI.18.) határozata a lakossági parkolás biztosításáról építkezéssel érintett utcákban**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. elvi támogatását fejezi ki aziránt, hogy minden olyan utcában, ahol bármilyen építkezés (ideértve közterületi, társasházi, magáningatlanon végzett vagy közműcég által végzett munkálatokat) miatt a parkolóhelyek részben vagy egészben megszűnnek, az ott maradó vagy a lehető legközelebb eső parkolóhelyeket ideiglenesen kizárólag az adott utcában lakó, érvényes lakcímkártyával és parkolási engedéllyel rendelkező természetes személyek használhassák a munkálatok ideje alatt.
2. felkéri a Polgármestert, hogy a szükséges előkészítő és végrehajtási feladatokat (így különösen: az érintett utcák nyilvántartása, forgalomtechnikai jelzések kezdeményezése, lakossági tájékoztatás és ellenőrzési javaslat kidolgozása) lássa el, illetve végeztesse el az illetékes szervekkel.

**Felelős:** Niedermüller Péter polgármester

**Határidő:** 1. pont tekintetében 2025. június 18.

1. pont tekintetében 2025. július 30.

Budapest, 2025. június 3.

Benedek Zsolt dr. Kosztolányi Dénes dr. Molnár Dominik Ripka András

frakcióvezető képviselő képviselő képviselő