**Budapest Főváros VII. kerület Erzsébetváros Önkormányzata Képviselő-testületének**

**…./2025. (…) önkormányzati rendelete**

**az Erzsébetvárosi Felsőoktatási Ösztöndíjról szóló 20/2015. (IV.30.) önkormányzati rendelet módosításáról**

[1] Az Erzsébetvárosi Felsőoktatási Ösztöndíjról szóló rendelet alkalmazása során a támogatásra való jogosultság megállapítására szociális rászorultsági alapon kerül sor, melynek értelmében az elbírálás során a kérelmező háztartásában élők egy főre jutó jövedelmének mértékét is figyelembe kell venni. A jövedelemszámítás során a szociális igazgatásról és szociális ellátásokról szóló 1993. évi III. törvény jövedelemszámításra vonatkozó szabályait kell alkalmazni, ahol a jövedelemszámítás alapjául a szociális vetítési alap szolgál. Az összhang megteremtése érdekében a helyi rendeletet szükséges módosítani. Mindezen túl Budapest Főváros VII. kerület Erzsébetváros Önkormányzatának Képviselő-testülete indokoltnak tartja a jövedelemhatárok megemelését is annak céljából, hogy minél több erzsébetvárosi, felsőoktatásban részt vevő hallgató részesülhessen a támogatásban.

[2] Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk 2) bekezdésben meghatározott feladatkörében eljárva a Magyarország helyi önkormányzatairól szóló 2011.évi CLXXXIX törvény 10. § (2) bekezdésében kapott felhatalmazás alapján a következőket rendeli el:

1. **§**

Az Erzsébetvárosi Felsőoktatási Ösztöndíjról szóló 20/2015. (IV.30.) önkormányzati rendelet (a továbbiakban: Rendelet) 4. § (2) – (4) bekezdése helyébe a következő rendelkezések lépnek:

„ (2) Az Ösztöndíj havi mértéke 25.000,- forint abban az esetben, ha az egy háztartásban élők egy főre eső havi jövedelme nem haladja meg *a szociális vetítési alap 360 %-át.*

(3) Az Ösztöndíj havi mértéke 21.000,- forint abban az esetben, ha az egy háztartásban élők egy főre eső havi jövedelme nem haladja meg *a szociális vetítési alap 410 %-át.*

(4) Az Ösztöndíj havi mértéke 17.000,- forint abban az esetben, ha az egy háztartásban élők egy főre eső havi jövedelme nem haladja meg *a szociális vetítési alap 460 %-át*.”

**2.§**

Ez a rendelet a kihirdetését követő napon lép hatályba és a kihirdetését követő második napon hatályát veszti.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2025. ….. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**

**jegyző**

**ÁLTALÁNOS INDOKOLÁS**

A rendeletmódosítást a magasabb szintű jogszabállyal való összhang megteremtése indokolja, valamint a jövedelemhatár megemelése annak érdekében, hogy a támogatásban minél több erzsébetvárosi felsőoktatásban részt vevő hallgató részesülhessen.

**RÉSZLETES INDOKOLÁS**

1. § A támogatásra való jogosultság megállapítására vonatkozó jövedelemhatárokat módosítja.

2. § Hatályba léptető rendelkezést tartalmaz.