|  |
| --- |
| **Budapest Főváros VII. kerület Erzsébetváros Önkormányzata**  **FIDESZ-KDNP frakció** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2025. június 18 - ai**

**rendes ülésére**

**Tárgy:** Javaslat a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására – a sebességkorlátozás, az éjszakai használat tilalma, valamint az automatikus szoftveres beállítások kötelező alkalmazására

**Készítette:**

Benedek Zsolt

FIDESZ-KDNP frakció

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**A határozat elfogadásához egyszerű szavazattöbbség szükséges**

**Tisztelt Képviselő-testület!**

A Képviselő-testület 2025. április 29-én elfogadott döntésével megteremtette a lehetőséget arra, hogy a mikromobilitási eszközöket üzemeltető szolgáltatókkal az Önkormányzat hatósági szerződést kössön, amelyben a közterülethasználatra vonatkozó egyedi kötelezettségeket is előírhat.

Az azóta eltelt időszak tapasztalatai és a lakossági visszajelzések alapján azonban egyértelművé vált, hogy a rollerek szabályozása nem kizárólag az előző határozatban meghatározott zónákban szükséges, hanem Erzsébetváros teljes területén. Az eszközök szabálytalan elhelyezése, éjszakai zajkeltése és a közlekedésbiztonságot veszélyeztető használat általánosan jelentkező probléma.

Ezért szükséges, hogy az Önkormányzat egységes szabályozást alkalmazzon a kerület egészében, és ezt minden hatósági szerződésbe kötelezően beépítse. A sebességkorlátozás és az éjszakai használati tilalom kiterjesztése hozzájárul a gyalogosforgalom védelméhez, a lakók nyugalmának biztosításához, valamint a közterületi rend fenntartásához.

A javaslat célja, hogy a közérdek érvényesüljön a szolgáltatókkal kötött megállapodásokban, és a szabályozás hatékonysága növekedjen.

A fentiekre tekintettel javaslom továbbá, hogy a hatósági szerződés törvényben meghatározott tartalmi követelményein túl az Önkormányzat állapítson meg az érdekeit szolgáló, és a hatósági szerződésekbe a jövőben beépítendő alapelveket, kötelezettségeket, melyeket a jelen előterjesztésben szereplő határozati javaslat tartalmaz.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására és a rendelettervezet, valamint az alábbi határozati javaslat elfogadására.

**Hatásvizsgálat**

A Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására irányuló rendelet várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendelettervezet megfelel a helyi sajátosságoknak, a költségvetésre gyakorolt hatása minimális, a rendelettervezet elfogadásával az elektromos eszközök használatára, elhelyezésére vonatkozó egyedi hatósági szerződések megkötésével az elektromos eszközök használatával összefüggő társadalmi megítélésének javulása várható.

**2. A jogszabály környezeti és egészségi következményei**

A rendelettervezetnek közvetlen környezeti és egészségi következményei várhatóan pozitívak, tekintettel a közlekedésbiztonság növekedésére, illetve az elektromos eszközök által közvetve keletkeztetett környezeti zajhatás várható csökkenésére.

**3. A jogszabály adminisztratív terheket befolyásoló hatásai**

A rendelettervezet hatálybalépésével az adminisztratív terhek várhatóan növekednek.

**4. A jogszabály megalkotásának szükségessége, a jogalkotás elmaradásának várható következményei**

A rendelettervezet elfogadását elsősorban az elektromos rollerek által okozott környezeti, közlekedési problémák csökkentésére való törekvés indokolja. A jogalkotás elmaradása a lakosságra ható közlekedési problémák növekedését okozhatja.

A rendeletmódosítás esetleges elmaradása jogsértést nem okoz.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelettervezetben foglalt módosítások alkalmazásához szükséges személyi, szervezeti, tárgyi és pénzügyi feltételek biztosítottak.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2025. (VI.18.) határozata a mikromobilitási eszközök közterület-használatára vonatkozó hatósági szerződések tartalmának egységes alkalmazásáról**

Budapest Főváros VII. kerület Erzsébetváros Önkormányzatának Képviselő-testülete felkéri a polgármestert, hogy a mikromobilitási szolgáltatókkal megkötendő hatósági szerződések megkötése során következetesen érvényesítse a közterületek használatáról és rendjéről szóló 6/2017. (II.17.) önkormányzati rendeletben meghatározott, egységes kerületszintű szabályokat, különös tekintettel a sebességkorlátozásra, az éjszakai használat tilalmára, valamint az automatikus szoftveres beállítások kötelező alkalmazására.

**Felelős:** Niedermüller Péter polgármester

**Határidő:** 2025. július 30.

Budapest, 2025. június 3.

**Benedek Zsolt**

**képviselő**

**dr. Kosztolányi Dénes dr. Molnár Dominik Ripka András**

**képviselő képviselő képviselő**

Melléklet: Rendelettervezet a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására